Sameining Skógræktar og Landgræðslu

Fyrir liggur skýrsla um forathugun á sameiningu þessara stofnana og virðist málið við fyrstu sýn vera nokkuð vandlega unnið. Í skýrslunni eru nefnd fagleg og rekstrarleg rök svo sem aukin skilvirkni, góð nýting á skattfé og heildstæðari sýn á landnýtingu. Úrlausnarefnin eru ekki síst umhverfis og loftlagsmál.
Margt af þessu hljómar kunnuglega og má þar nefna samruna Skógræktar og landshlutabundinna skógræktarverkefna. Fullyrða má þó að sú sameinig bætti ekki þjónustu við skógarbændur og greiðslur fyrir vinnu hafa skilað sér seinna. Sá samruni var ekki til hagsbóta fyrir skógarbændur og því höfum við efasemdir um að enn stærri sameining stofnana sé til bóta við skógrækt á lögbýlum.
Með sameiningunni á að ná fram aukinni samlegð í stoðþjónustu og aukinni skilvirkni. Taka má undir að það er einfaldara fyrir ráðuneyti að eiga samskipti við eina stofnun en tvær. Ekkert er hins vegar gefið í því að ráðgjöf við skógarbændur verði skilvirkari. Þvert á móti hafa fyrri sameiningar skilað sér verr út í grasrótina. Það er eðli stærri stofnana að verr gengur að dreifa ákvörðunum og þjónustu frá toppi og niður að grunni píramídans.
Í skýrslunni segir að áhrif á byggðarlög eigi ekki við. Skógrækt er öflug á Austurlandi og í raun eina búgreinin sem stendur þar styrkum fótum. Skógrækt á Hallormsstað, aðalskrifstofa á Egilsstöðum og fyrsta landshlutabundna skógræktarverkefnið (Héraðsskógar) eru grunnurinn að því hversu vel hefur tekist til. Skógarbændur á Austurlandi hafa miklar efasemdir um að áhrif á byggðalög verði engin. Því leggjum við mikla áherslu á að starfsemi stofnunarinnar verði einnig á Austurlandi, vöggu skógræktar á Íslandi.
Ekki er gert ráð fyrir að forstöðumaður verði staðsettur á höfuðborgarsvæðinu, en svo óákveðið orðalag heldur ekki þegar á reynir. Má þar nefna vandræðaganginn með skrifstofu og forstöðumann Vatnajökulsþjóðgarðs.  Kveða þarf á um það í lögum að forstöðumaður sitji ekki á höfuðborgarsvæðinu.
Brýn þörf er fyrir meiri vitneskju um kolefnilosun frá votlendi svo ná megi breiðari samstöðu um það mál. Skellt er fram fullyrðingum um stöðvun á losun ótrúlegra margra tonna af CO2 ígildum ef fyllt er í skurð hvort sem hann er 2 m eða 0,5 á dýpt eða hvenær hann var grafinn. Eins er ekki samhljómur um bindingu með gróðursetningu hinna ýmsu tegunda skógarplantna. 
Tilgangurinn með ræktun bændaskóga virðist vera á reiki frá upprunalegum áformum  sem voru og eru vonandi enn að rækta við til timburframleiðslu. Íslenskt birki er ekki heppilegt til þess auk þess sem það bindur mun minna CO2 en þær innfluttu tegundir sem notaðar hafa verið. Bændaskógræktin er ung búgrein og úrvinnsla á frumstigi. Það er mjög mikilvægt að hún þróist áfram á sínum forsendum og blandist ekki ólíkum sjónarmiðum um skógrækt og landvernd. Leggja verður mikla áherslu á innlenda timburframleiðslu og stefna að sjálfbærni í timburframleiðslu.
Í skýrslunni koma fram miklar væntingar um það sem bæta má með sameiningu, en ljóst  er að margt annað  þarf að fylgja svo sameiningin verði til hagsbóta fyrir skógarbændur.
